**СИЛАТА НА ЛЮБОВТА**

Русалка! Така си помисли, когато я видя до брега. Фино лице с аристократични черти, избистрен тен, пищни сребристоруси коси. Омагьосващи очи, преливащи от лъчезарно синьо през изумрудено до бездънно черно.Но го потресе внезапната вълна отчаяние бликнала в тях.Тогава забеляза инвалидната количка.

Не посмя да я заговори, но дни наред я следи отдалеч..Чужденка, родена на север. Репресиите в родината запратили семейството й в ледената пустош на лагерите. Родителите й бяха оставили костите си там. Реабилитирани посмъртно. Тя бе доживяла смяната на режима. Свободата. Но люта болест разяждаше крехките й кости... Бе дошла в България, край топлото море, което смътно помнеше

Баща й някога работил тук в посолството. Преди да бъде отзован и да започне адът. В ужаса на лагера те шепнешком си бяха спомняли миналото, бяха сгрявали душите си с огънчето на спомена. Бяха се гмуркали в това море, бяха ловили ласката на слънцето.... Днес бе дошла тук да се лекува. Подлагаше се на жестоки процедури, макар да не вярваше в чудо... После излизаше с инвалидната си количка на брега и впиваше очи в глъбините. Как би искала да се гмурне в тях, да отмие наслоената в душата й горчивина. Понякога напяваше с топлия си контраалт старинни танцови мелодии. Като дете тя беше най-талантливата в балетната школа. Предричаха й блестящо бъдеще…

Той я гледаше отдалеч, мълком. Докато веднъж.....

 Здрачаваше се . Момичето изпи с поглед гаснещия залез и сведе поглед към бездната. В зениците й лумна неумолима решимост, лицето й се изопна от усилието, но дланите впити до бяло в колелетата подкараха количката право към ръба...

 Успя да я спре в последната секунда...

 -Пуснете ме! –едва можа да продума стресната. Гласът й бе накъсан от вълнение , нежен, с пленителен акцент

 - Не!

 -Защо? На кого съм притрябвала такава?

-На мен!-неочаквано за самия себе си се чу да казва.- Позволете ми да Ви помогна.

-Как?

-С любов!

Тя внезапно се отпусна и се разтресе в беззвучни стихийни ридания

После вдигна лице и отсече

 -Аз съм инвалид! Не си губете времето

 Той посегна и леко улови полупрозрачните й нежни длани.

 -Нека Ви разкажа една приказка!-помълча малко и започна с глух, пресипнал от вълнение глас.-**Дълбоко в мрачните бездни на морето, там където почти не прониква дневна светлина и палавите рибки рядко надникват, сгушена до суровата скала, живееше самотно тъжна бисерна мида. Слабичка и накуцваща с единственото си краче, тя нямаше сили да се измъкне от своя затвор и можеше само отдалеч, с нагарчаща радост да дебне редките отблясъци на чуждия живот.**

 -Като мен – горчиво се усмихна момичето

 **- Докато един ден, случайна песъчинка, отронена от морския бряг, премина залутана и уплашена до немай къде край нея. Мидата, затрогната, отвори черупките си и я пое, залюля я и й запя най-хубавите си песни. Песъчинката й разказваше за широкия свят, за слънцето, облаците, белите кораби, за босите хлапета, тичащи по златистия пясък. Болезненият копнеж по изгубения свят я правеше жестока и тя остро раняваше сърцето на клетата мида.Но тя мълком я погалваше с всепрощаваща майчинска обич и я обвиваше все по- грижовно…**

**И веднъж...Унесени в мечти, мидата и нейната рожба не усетиха как върху тях легна непозната сянка, две силни ръце ги отделиха от скалата, хвърлиха ги в мрежата и ги понесоха нагоре....Но когато отвориха черупката, ловецът не можа да сдържи едно сърдито възклицание:в песъчинката морската затворница бе вложила душата си: блянове, търпение, жертвеност. Бе я превърнала в едра, полупрозрачна перла с изумителен кремав оттенък, но с уродлива форма. Момъкът посегна да я захвърли, но баща му го спря**

**-Ще я пробутаме– хитро се усмихна той и поглади брадата си....**

**Дълго пътува дефектната перла между другите в сандъчето и преглъща насмешките им …**

**Във фабриката бижутерът отново понечи, да я бракува. Но случайно минаващият директор я взе и внимателно я разгледа.**

**-Недей! Знаеш ли колко труд и болка има в нея**

**- Не става ваше благородие! Язък й за цвета и големината..**

**-Ще видим! –блесна закачливо пламъче в погледа на Фаберже.**

 **Прибра я и когато вечерта майсторите се разотидоха влезе в работилницата и запретна ръкави. Перлата надничаше с надежда от кутийката. Видя как изтегли клонки от злато, извая бодлите, гравира жилки по назъбените листца, потрепващи от дъха му. Покри ги със зелен емайл, а на върха, между чашелистчетата вложи уродливката. Първият лъч на изгрева се плъзна по браздите сякаш розата оживя и се разлисти Безупречните бисери в кутията посърнаха от завист. Влезлите работници снеха шапки пред мълчаливия урок : минус по минус е плюс**

Когато свърши беше вече нощ.

- Ще се лекувам!-звънна гласът на девойчето. Не виждаше лицето й в мрака, но почувства лумналата в очите й надежда

-Нека сбъдна една Ваша мечта.- тихо каза той

 Пое я като крехка статуетка и закрачи към вълните. Морето ги обви с прегръдката си и тя усети как болките й заглъхват

..........

Залата се тресеше от аплодисменти. Никой не беше виждал такова вдъхновено изпълнение. От уста на уста се предаваше историята на младата примабалерина. След години в лагера и в инвалидния стол, бе постигнала невъзможното. Да навакса, да отработи техниката си, да надмине всички... Но тя виждаше в цялата зала само оня, който я бе взел на ръце в една съдбовна нощ за да продължат оттам нататък заедно за цял живот, през всички бури и изпитания...

ВАЛЕНТИНОВ ДЕН

В звънтящ кристал искрящо тъмно вино...

Латино ритми палещи кръвта.

Амурчета, огньове, серпантини

Гирлянди ярки, дъхави цветя

А до прозореца на ресторанта –

 Един клошар на хапещия мраз

В най-дръзката лукава куртизанка-

Впил поглед нажежен от гняв и страст

Той беше...Бизнес.. сделки милиони.

А тя- в калта. Случайно я откри

В мизерно барче. С жест пигмалионов

В принцеса своя я пресътвори

И не любов ги грабна- зноен вихър

А после – край! Фалит! Любов? Дотук!

Отвсякъде безследно го изтриха.

Той-аутсайдер! Тя-звезда! Но с друг.

И ето ги отново в ресторанта.

Той-вън, край заскрежените стъкла.

Тя пие слънце, радост и шампанско,

А той – горчив срам с ледена мъгла!

А после свит под моста в трескав унес

От спомен, мъка и любов пиян

Ще вае сянката й в блясък лунен

И с нея ще празнува...Зарезан.

НИШАН ЗА ОБИЧ

 На всички, които се смятат за излишни

 Някой някъде чака точно тях

Среднощ незрима ще се вмъкна скришом

през процепа на спуснатите щори,

с които, мислейки се за излишен,

душата си горчиво си затворил

Ще ръсна сенки палави в съня ти,

обидата с лъч слънчев ще изрежа,

ще премета с лъх вятър. В сивотата

ще лумне звезден фойерверк надежди

И ще изчезна пак недоловимо,

нишан втъкала - дъх на теменуги

във въздуха …по него.. намери ме…

Или ме сбъркай, ако искаш, с друга

ПЕНЕЛОПА

Пенелопа тъче погребален саван...

На основа изтъркани жици:

Две-посърнала обич, две-гърчещ се свян,

Три- покорност пред стари традиции

Вплита вътък: две жици безмълвен протест.

Тя почти е сестра на Елена!

Като нея красива, но с чувства и чест.

Що за участ й бе отредена?!“

Три-клокочеща ярост, сподавяна в плач.

Ням, безсилен. В дома й вилнеят

Чужди. Пият и грабят от сутрин до здрач

И залагат на зарове....нея.

Нишка-две остър срам, две- прокрадващ се страх.

Расъл сам, без баща, без опора,

Уж е мъж, а се свива пред тях Телемах,

малодушно преглъща позора.

Три-предателска майчина жал. По-добре!

Инак знам ли какво ще се случи?!

А един ми е! Сам срещу всички? Не! Не!

Мъртъв лъв? По-добре - живо куче!

Дебнешком, свита нощем на голия под

Ще разчепква, разнищва, разплита...

Двеста нишки съмнения – змийско кълбо

Ще й съскат нахално в очите:

„Де е царят? Разправят, че всички мъже

Са си в къщи от десет години.“

А една като тежко желязно въже

Ще я бичне в лицето :“Загинал!“

Тя със храбра усмивка ще тръсне глава.

Ще целуне с изстинали устни

Двете нишки утеха: “Не, аз съм жена

Ако беше тъй-щях да почувствам.“

Ден и нощ като призрак унесена в транс

С методична, вдървена прилежност

Пенелопа тъче и разплита саван

За последната нишка надежда

**Здравка Петрова Христова,** Национално училище по изкуствата „Проф. Веселин Стоянов“

 -